Bobaas sleeptuie!In die Staniforth-huis tel ons tans ons seëninge. Vroulief het vir ons ŉ nuwer karavaan gekoop nadat ons ou 1992‑Sprite SuperSport begin tingerig raak het en ŉ mens werklik sag met hom moes werk om skade te voorkom. In sy plek sit ŉ pragtige 2013‑Sprite Swing. Ons is heel in ons noppies en het hom nou die dag in Bloemfontein gaan haal. Om die woonwa te gaan haal het ons met ŉ Toyota Fortuner 2.8 GD-6 VX 4×4‑outo gesleep. Ons moes die ou wa saam sleep want die koper het hom uit Despatch gekoop en sou ons in Bloem kry… baie nader vir hulle. ŉ Leë karavaan trek darem heel lig, en soontoe het die wind mooi saamgewerk. Na 941 km en 12,8 ℓ/100 km stop die ’Tuner terug by die huis met die nuwe Swing aan sy stert vas. Die nuwe karavaan sleep heelwat meer stabiel as die oue. ŉ Groot pluimpie vir die Fortuner is die derde ry sitplekke. Ons het drie kinders en sodra hulle al drie langs mekaar moet sit in die tweede ry, word daar gekla oor wie op wie se stoel is, wie se bene raak aan wie s’n en só aan. Dus kan ons die oudste tot heel agter skuif. Dit is dan sy werk om die koelboks te bestuur en seker te maak niemand ontwater nie. Die Fortuner spog met 150 kW en 500 Nm… voorwaar sterk, en die nuwer kalibrasie op die wringkragomsitter werk puik as jy sleep. Die ratkas skop mooi vas in sesde rat hier by 110 km/h en die omwentelinge daal onder 1 800 r/min. En só eet die Fortuner 941 km in een dag op, met ŉ karavaan en 120 liter brandstof… teen R27,50 – eina! Dis dol by die werk, en die eerste kans wat ons kry om al die tente en dinge te gaan opslaan, was die naweek wat verby is – ja, in die koue en wind. Die kinders se peetouers bespreek vir ons plek by Klein Paradys net buite Brits. Inderhaas soek ek ŉ sleeptuig. Nissan het vir my ŉ Navara Pro4X. Dit sal puik werk want ek het laas met die vorige model Navara Buffelspoort toe gesleep, en was nie beïndruk met die sagte vering nie. Nissan lewer ŉ amper splinternuwe Navara by die huis af. So ŉ mooi gryse. Die voertuig se onderstel blink nog, só nuut is hy. Die woonwa is gelaai. Daar moet net ŉ sak hout en drie fietse agterop die bak kom. Joeg, dis lekker om met ŉ bakkie te sleep want jy wil sekere goed nie binne die karavaan laai nie. Brits is darem heelwat nader as Bloemfontein, so ons hoef nie té veel te bekommer oor ŉ derde ry sitplekke vir die tiener nie. Hulle is darem opgewonde om te gaan kamp, en bly dis naby, so niemand kla oor die ander se bene nie. Wat heel eerste beïndruk, is hoe min die stert sak as jy die wa haak. Die nuwe Navara het steeds kronkelvere agter, maar Nissan het ŉ haas uit die hoed gepluk om te verhoed dat die Navara se boude so hang as hy vrag dra. Welgedaan Nissan! Die nuwe karavaan se wiele het nie gepas nie. Die spaar‑ en regterwiel was Velocity-bande waarmee die karavaan uit die fabriek uitgerol het. Dis 2013. Bande mag nie ouer as vyf jaar wees nie… andersins kan ŉ mens in allerhande moeilikheid beland met die versekering indien iets skeefloop. Die linkerwiel is ŉ 2021‑Goodyear Duramax. Ek het ŉ kontak daar en bel gou om te hoor of hul nog die Duramax vervaardig. Hul doen inderdaad. Sy sê vir my dat die Duramax die markleier is as dit kom by taxi-bande. Nou goed. Sy reël dat ek twee bande teen ŉ goeie prys by TyreMart in Montana gaan pas… nie 2 km van die huis af nie. TyreMart vul die nuwe bande met stikstof en pomp hulle 2,5 bar soos ek hulle vra. Die bande sal glo effens koeler loop met stikstof in – en dit help op die langpad sleep. Puik. Die nuwe Navara, en die Swing my sy nuwe tekkies, voel vreemd. Uitermatig stil en glad. In Jan Bantjiesweg is daar ŉ klomp hobbels. Ek sal dit hier sê. Daar is geen bakkie (behalwe ŉ Ford Raptor) wat só sag oor ŉ hobbel kan ry met sy agterwiele nie. Die tweede ding wat vinnig beïndruk, is die kalibrasie van die enjin en ratkas. Die 7-spoed‑outo wissel seepglad ratte, en lekker laag in die toerestrek. Op die R566 is ons maar versigtig vir die slaggate. Teen 90 km/h luier die Navara teen ŉ bitter lae 1 300 r/min… en lieflik stil. Met Sondag se terugkeer huis toe is daar minder verkeer. Dié was ŉ kort sleeptog – net 137 km soontoe en terug – maar die Navara sleep soos ŉ droom. Stil, stabiel en sterk. By die huis wys die rekenaartjie 11,8 ℓ/100 km – heel goed vir sleep, veral as die wind waai. Dit was ŉ storie om die nuwe pale en tente uit te pluis, maar dis gedoen – en alles is heel. Einde Oktober sleep ons weer Buffelspoort toe, dié keer met ŉ elektriese Audi e-tron! Die twee sleeptuie lyk só: 9‑dienste‑diensplan 6 jaar/90 000 km‑diensplan